Marlene Harpsøe (DD), 2024-11-08:
I Danmarksdemokraterne vil vi gerne starte med at takke forslagsstillerne fra Alternativet for, at de har stillet den her forespørgsel i Folketingssalen.
Forespørgsel nr. F 5 handler om inddragelse af civilsamfundet, og ministeren skal redegøre for ministerens overordnede planer for at inddrage civilsamfundet på en række områder, bl.a. social-, sundheds- og integrationsområdet.
Regeringen er også blevet bedt om at svare på, om de vil udarbejde en strategi for området, der omfatter en tværministeriel samarbejdsmodel og en ny struktur for finansiering af de udførende civilsamfundsindsatser og understøttende funktioner.
Det er en rigtig god og vigtig debat, vi har i dag.
I Danmarksdemokraterne bakker vi op om, at det er hamrende nødvendigt med en strategi for civilsamfundet, ligesom der er behov for en fast finansieringsmodel for en række civilsamfundsorganisationer.
Civilsamfundets Brancheforening har også fremlagt en model for grundfinansiering af civilsamfundet, og vi har i en lang årrække drøftet muligheden for en grundfinansieringsmodel for civilsamfundet.
De har uanstændige forhold i dag, hvor man gang på gang skal søge midler hist og her, bl.a. i den såkaldte SSA-pulje, og det skaber nogle uhensigtsmæssige og usikre omstændigheder om det at drive en frivillig forening, som løfter nogle rigtig vigtige samfundsopgaver.
Det kan f.eks. være opgaver som vågetjenesterne hos Ældre Sagen og Røde Kors, hvor frivillige sidder og holder i hånd i den sidste tid hos mennesker, som ellers ikke har nogen at holde i hånden.
Der kan også være tale om en ordbog for dansk tegnsprog, der er blevet oprettet, og som man som døv er afhængig af, hvis man skal kunne begå sig selvstændigt som mange andre mennesker i det danske samfund.
Der kan også være tale om en organisation, som arbejder med mennesker i hjemløshed, eller en forening, der bidrager til, at mennesker i landdistrikterne, som er socialt udsatte, får støtte og rådgivning i dagligdagen.
Eller det kan være en forening som Antidote Danmark, der arbejder for at udbrede næsespray, der kan stoppe overdoser.
Ja, jeg kunne blive ved, og hånden på hjertet: Vi kan ganske enkelt ikke undvære civilsamfundet.
De oplever udeomkring i det ganske land en social udsathed, møder mennesker, der har slået sig på systemet, hvor civilsamfundet lige præcis er dem, der når de her mennesker, som systemet ikke kan nå.
Regeringen har gentagne gange lovet at fremlægge et udspil til en grundfinansieringsmodel for civilsamfundsorganisationerne.
Det mener vi i Danmarksdemokraterne ikke er i orden, og ministeren må derfor svare på, hvornår foreningerne kan forvente at regeringen handler på de løfter, som de har givet.
Det har ministeren så svaret på i dag, og det bliver til næste år, men kan vi nu regne med det?
Jeg er ikke typen, der går og tænker, at man ikke kan have tillid til andre.
Jeg har helt grundlæggende tillid til andre, også til socialministeren.
Men jeg er også bevidst om, at socialministeren er en del af en regering, som skal blive enige om mangt og meget.
Nogle gange fremlægger og siger man nogle ting, som man har været rigtig lang tid om at blive enige om, og jeg er nervøs for, at det også gælder det her område.
Jeg er nervøs for, at vi kommer til at have et folketingsvalg, inden vi overhovedet får det her på plads.
Jeg håber ikke, at det, jeg er nervøs for, kommer til at blive til virkelighed.
Jeg håber, at den dårlige mavefornemmelse, jeg har, er ubegrundet, men den er der, og det er jeg simpelt hen nødt til at sige højt.
I Danmarksdemokraterne er vi med på det fælles forslag til vedtagelse, som alle partierne uden for regeringen har fremsat.
Det har Alternativets ordfører været heroppe at gøre, og det bakker vi fuldstændig op om, i forhold til at regeringen forpligtes til at handle nu, frem for at vi igen skal udsætte det og vente.
Tak for ordet.